München-skietery: Getal beseerdes nou 35Mense sit blomme buite die Olympia-winkelsentrum neer ter herinnering van die slagoffers van die skietery Vrydag, 22 Julie 2016. Foto: AP Photo/Jens Meyer Die getal mense wat Vrydag beseer is nadat ŉ skieter op mense in ŉ McDonalds-restaurant in München, Duitsland, losgebrand het, het intussen tot 35 gestyg. Nege mense is in die aanval dood. Die Duitse polisie het Sondag bevestig dat enkele van die mense beseer is nadat paniek in die Olympia-winkelsentrum uitgebreek het toe skote afgevuur is. Die meeste van die oorledenes is tieners uit immigrant-families. Die 18-jarige skieter, wat intussen as Ali Sonboly geïdentifiseer is, was glo ŉ gretige leser van boeke en artikels oor massa-skietvoorvalle, insluitend aanvalle in Noorweë wat sowat vyf jaar gelede plaasgevind het. Polisiebeamptes wat Sonboly se kamer deursoek het, het op ŉ Duitse weergawe van die boek Why Kids Kill: Inside the Minds of School Shooters afgekom. Lede van die polisie se spesiale taakspan Saterdag (23 Julie 2016) buite die Olympia-winkelsentrum. Foto: AP Photo/Kerstin Joensson Volgens ooggetuies en beeldmateriaal wat met selfone opgeneem is, word daar afgelei dat Sonboly waarskynlik ŉ haat teenoor buitelanders gekoester het. Hy is in Duitsland gebore as die seun van Iranse asielsoekers. Maroela Media het vroeër berig Sonboly het voor die skietery glo mense deur Facebook na die winkelsentrum gelok deur hulle ŉ gratis geskenk aan te bied. Lede van die ondersoekspan het steeds nie amptelik op ŉ motief vir die voorval besluit nie, maar Thomas de Maiziere, Duitse minister van binnelandse sake, het bevestig dat Sonboly vir depressie behandel is en dat hy erg op skool geboelie is. Lees alle vorige berigte oor die München-skietery op Maroela Media.